# Chuck Smith

Chuck Smith (24 de juny de 1979) és un informàtic i esperantista estatunidenc. És el fundador de la Viquipèdia en esperanto, així com el creador del curs d'esperanto per a parlants d'anglès a duolingo.
Va aprendre la llengua auxiliar internacional esperanto el febrer de 2001 i el novembre del mateix any va fundar la versió de la Viquipèdia en aquesta llengua. L'any següent, una presentació seva a la conferència internacional sobre l'aplicació de l'esperanto a la ciència i la tecnologia (Konferenco pri Aplikoj de Esperanto en Scienco kaj Tekniko, KAEST) va incitar Miroslav Malovec a establir la Viquipèdia en llengua txeca. Ha estat membre de nombroses organitzacions esperantistes, com l'organització de joves esperantistes estatunidencs, l'organització internacional de joves esperantistes (TEJO), Esperanto Antaŭen (un grup que promou l'esperanto aCalgary, Canadà) i també de l'organització sense ànim de lucre E@I (Educació i Internet), així com representant oficial de l'Associació Mundial d'Esperanto (Universala Esperanto-Asocio, UEA) a les Nacions Unides. A la seva trajectòria com a programador informàtic cal destacar diversos projectes que uneixen l'esperanto amb les noves tecnologies com Eklaboru, una pàgina web per connectar empresaris i cercadors de feina o Amikumu, una xarxa social per a esperantistes.
Fent servir el nom Amuzulo, Chuck Smith és un dels moderadors de l'equip que va desenvolupar el curs d'esperanto per a parlants d'anglès a duolingo. Aquest curs va ser llançat en versió Beta el juny de 2015 i en 5 mesos havia superat els 200.000 usuaris. El mateix Smith explicava que cada dia hi ha 1000 persones que s'hi apunten, 5000 usuaris actius i 30 persones que l'acaben. Alguns experts consideren que aquest curs pot marcar un punt d'inflexió en l'evolució del moviment esperantista. Arran de l'èxit del curs de duolingo, el novembre de 2015 Chuck Smith va ser portada de la revista Esperanto, la revista oficial de la UEA i el 15 de desembre de 2015 va ser proclamat Esperantista de l'Any 2015 per la revista La Ondo de Esperanto, succeint a la llista de guardonats la pedagoga suïssa Mireille Grosjean.
Chuck Smith viu a Berlín i treballa com a programador informàtic. És també el propietari de l'empresa de jocs informàtics Ludisto ('jugador', en esperanto).

## Referències

* 1 2 3 «Dek Demandoj: Chuck Smith, aktivulo tre konata pro siaj sukcesaj iniciatoj, parolas pri ne nur Duolingo kaj Esperanta Enciklopedio». Revuo Esperanto, 11-2015, pàg. 246-247.
* ↑ Pàgina personal de Chuck Smith a duolingo.com, consultada el 15 de desembre de 2015.
* ↑ Duolingo: Learn Esperanto for free, Duolingo.com, consultat el 15 de desembre de 2015.
* ↑ «Intervjuo kun Chuck Smith, la Esperantisto de la Jaro 2015» (en esperanto). La Ondo de Esperanto, 25-01-2016. [Consulta: 26 gener 2016].
* ↑ Alcalde, Xavier «Duolingo: a turning point for Esperanto». Usona Esperantisto, 6-2015. Arxivat de l'original el 2015-12-22 [Consulta: 15 desembre 2015]. Arxivat 2015-12-22 a Wayback Machine.
* ↑ «Chuck Smith: motoro de la interreta E-generacio». Revuo Esperanto, 11-2015.
* ↑ «Chuck Smith: la Esperantisto de la Jaro 2015» (en esperanto). La Balta Ondo, 15-12-2015. [Consulta: 15 desembre 2015].
* 1 2 «Life In Berlin: Chuck Smith And Berlin's Esperanto Community» (en anglès). NPR Berlin, 05-01-2016. Arxivat de l'original el 2016-01-09. [Consulta: 7 gener 2016].

## Enllaços externs

* Chuck Smith - About Arxivat 2015-12-22 a Wayback Machine.. Pàgina personal de Chuck Smith
* Ludisto
* Entrevista amb Chuck Smith sobre viquipèdia a Radio Polonia, 28 d'abril de 2002
* Entrevista amb Chuck Smith sobre duolingo a la Connecticut Public Radio, 10 de juny de 2015